**Komunikadu Imprensa**

**Tribunál Distritál Dili**

**02 Setembru 2021**

**Tribunál absolve krime violasaun seksuál ho natureza insestu tanba la prova forsa no violénsia**

**JSMP husu ba Governu no PN atu altera KP no kria artigu ketak kona-ba insestu**

**Iha 08 Agostu 2021, Tribunál Distritál Dili prezide julgamentu leitura akordaun hodi absolve arguidu SA husi krime violasaun seksuál hasoru nia oan feto tanba deit tribunál konsidera laiha elementu obrigasaun, violénsia no ka ameasa.**

**JSMP konsidera desizaun ne’e la fó justisa ne’ebé justu ba vítima no mós la fó efeitu disuasivu ba arguidu no ema seluk tanba tribunál la analiza klean faktu sira, sirkunstánsia sira no valores ne’ebé haleu krime ne’e.**

**Iha kazu konkretu, arguidu uza nia direitu nonook enkuantu lezada kontinua konfirma faktu esensiál sira katak arguidu ho lezada halo duni relasaun seksuál maibé relasaun ne’e akontese tanba arguidu ko’alia beibeik ba lezada katak** “*Ó mane hola ó soe tiha ó, hau mak fó han ó no sosa labarik nia susuben, dari pada ó fó ba ema di’ak liu fó mai hau deit ita nain rua halo relasaun agora.”*

“Kazu sira ho natureza insestu mai husi abuza podér ka abuza autoridade iha relasaun dependénsia no fó orden ka ameasa atu halo aktu seksuál sira. Iha kazu konkretu, arguidu uza nia poder ka autoridade nu’udar aman, uma na’in no sustentador hodi fó presaun psikolójia ba lezada liuhusi nia liafuan nune’e lezada tenke halo tuir arguidu nia hakarak tanba ekonomikamente lezada ho nia oan dependénsia ba arguidu. Alende ne’e, liafuan presaun ida ne’e mós bele konsidera hanesan ameasa ida ba lezada atu halo tuir arguidu nia hakarak,**”dehan Sra. Ana Paula Marçal, Diretora Ezekutiva JSMP.**

Ho kazu ida ne’e, hatudu tanbasá presiza krime explisitu ba insestu ne’ebé aplika la haree ba konsentimentu husi vítima ka uza violénsia ka ameasa husi arguidu. Tanba dalabarak vítima sira hetan presaun bebeik (la uza violénsia fíziku) nune’e vítima sira fó sira nia konkordánsia hodi halo relasaun seksuál. Vítima bele dehan ho ezatu katak nia konsente ba insestu, maibé tenke kestiona sentidu husi konsentimentu ne’e bainhira ema ida ne’ebé komete insestu iha podér ekonómiku maka’as no vítima depende ba arguidu.

Iha JSMP nia relatóriu sira ne’ebé koa’lia kona-ba insestu JSMP hateten katak lejizlasaun ne’ebé eziste atu proteze no prevene insestu iha lakuna signifikativu balun. Liuliu, enkuadramentu legál la rekoñese katak konseitu kona-ba konsentimentu iha krime insestu sira ne’e problemátiku tanba iha dezekilibradu iha podér entre vítima husi insestu, la haree tinan no ema ne’ebé komete insestu. Agora daudaun, bainhira vítima ne’e tinan 14 mai kraik, insestu bele hetan akuzasaun bainhira de’it bele prova uza violénsia ka ameasa grave. Tanba ida ne’e, importante tebetebes atu kria krime espesífiku husi insestu iha ne’ebé konsentimentu no uza violénsia kauza ameasa ne’e la relevante.

**Alende ne’e, kazu konkritu iha leten, prokuradór akuza** arguidu hanesan autór material ba krime violasaun seksuál tuir artigu 172 nú. 1 Kódigu Penál, konjuga ho artigu 2, 3(c) no artigu 35 letra (b) husi Lei Nu. 7/2010 kona-ba Lei Kontra Violénsia Doméstika.

JSMP konsidera akuzasaun ne’e la analiza ho didi’ak, tuir loloos prokuradór agrava ho artigu 173 letra (a) Kódigu Penál ne’ebé define katak ho abuzu kona-ba autoridade ne’ebé mai husi relasaun família, tutelar ka kuratelar, dependénsia ierárkika, ekonómia ka laboral tanba arguidu nu’udar lezada nia aman rasik no lezada dependénsia ekonómika ba arguidu.

Insestu nu’udar ofensa kontra valór sosiál, morál no relijiozu no ninia impaktu psikolójiku no fíziku bele iha konsekuénsia grave ne’ebé kontinua ba tempu naruk. Tanba ne’e ita hotu, tenke konsidera insestu nu’udar kazu urjente hodi fó atensaun komprehensivu.

Nune’e, JSMP husu ba Governu no Parlamentu Nasionál atu halo alterasaun ba iha Kódigu Penál hodi adita tan artigu ketak ida ne’ebé explisitu kona-ba insestu nune’e bele proteze di’ak liután vítima sira ne’ebé laiha lian, forsa atu deklara sai aktu sira.

Kazu ne’e rezista iha tribunál ho Númeru Prosesu; 0131/20 DNFT. Julgamentu ne’e prezide husi Juis koletivu Dra. Albertinha Neves, Dra. Ersilia de Jesus no Dr. Afonsa Carmona, Ministériu Públiku reprezanta husi Dr. Hernani Rangel no arguidu hetan defeza husi Dr. Fernando L. de Carvalho.

Atu hetan informasaun kompleitu, favór kontaktu:

Ana Paula Marçal

Diretora Ezekutiva JSMP

Diresaun e-mail: ana@jsmp.tl

Telefone: (+670) 33238883 | 77040735

Website: <https://jsmp.tl>

info@jsmp.tl